TRUE บวกรับข่าว 6 แบงก์การันตีจ่ายค่าประมูล 4G โบรกฯมองไม่พลาดคลื่น 900
TRUE ซื้อขายรอบเช้าบวกกว่า 3% รับข่าว 6 แบงก์การันตีจ่ายค่าประมูล 4G โบรกฯมองไม่พลาดคลื่น 900 
19 ก.พ. 2559

ผู้สื่อข่าวรายงานว่าราคาหุ้นบริษัท ทรู คอร์ปอเรชั่น จำกัด (มหาชน) หรือ TRUE ซื้อขายรอบเช้า ณ เวลา 11.12 น. อยู่ที่ 5.59 บาท บวก 0.20 บาท หรือ 3.48% สูงสุดที่ 6.10 บาท ต่ำสุดที่ 5.90 บาท มูลค่าซื้อขายที่ 351.56 ล้านบาท ขณะที่ดัชนีตลาดหุ้นไทยโดยรวมบวก 0.21%

กราฟประกอบข่าว: Aspen
 
ทั้งนี้ราคาหุ้น TRUE ปรับตัวขึ้นในการซื้อขายช่วงเช้า (19 ก.พ.) หลังมีข่าวว่า ผู้บริหารธนาคารพาณิชย์ 6 แห่ง ประกาศความพร้อมที่จะออกหนังสือค้ำประกัน หรือแบงก์การันตี ให้กับบริษัท ทรู มูฟ เอช ยูนิเวอร์แซล คอมมิวนิเคชั่น (ทียูซี) ในกลุ่มTRUE เพื่อนำไปชำระค่าใบอนุญาต 4G คลื่น 900 เมกะเฮิรตซ์ วงเงิน 76,298 ล้านบาท ที่จะครบกำหนดในวันที่ 21 มี.ค. 2559
สำหรับธนาคารที่ร่วมปล่อยกู้ ได้แก่ ธนาคารไทยพาณิชย์ (SCB) ธนาคารกสิกรไทย (KBANK) ธนาคารกรุงเทพ (BBL) ธนาคารกรุงไทย (KTB) ธนาคารเกียรตินาคิน (KKP) และธนาคารจีน คือ ไอซีบีซี (ไทย)
ด้านบล.เอเชีย เวลท์ ระบุในบทวิเคราะห์ (19 ก.พ.) ว่า จากการสนับสนุนของแบงค์ที่แข็งแกร่งเช่นนี้ เชื่อว่า TRUE น่าจะได้ใบอนุญาต 900 เมกะเฮิร์ตซ์ ดังนั้นข่าวนี้จึงเป็นข่าวบวกสำหรับ TRUE
 
ขณะที่ก่อนหน้านี้ราคาหุ้นถูกกดดันหลังประกาศเพิ่มทุน 6 หมื่นล้านบาท ผ่านการเสนอขายหุ้นใหม่ให้กับผู้ถือหุ้นรายเดิม (RO) โดยวางแผนที่จะออกหุ้นใหม่จำนวนไม่เกิน 15,000 ล้านหุ้น (ราคาพาร์ 4 บาท) ส่งผลให้จำนวนหุ้นที่ชำระแล้วเพิ่มขึ้นอีก 38% เป็นสูงสุดไม่เกิน 39,608 ล้านหุ้น ซึ่งราคาเสนอขายหุ้นเพิ่มทุนจะกำหนดอีกครั้งในวันที่ 31 มี.ค.59 โดยส่วนหนึ่งของเงินที่จะได้รับจากการเพิ่มทุน บริษัทฯ จะนำไปใช้ชำระคืนหนี้ และเป็นงบลงทุนสำหรับค่าใช้จ่ายที่เกี่ยวข้องกับคลื่นความถี่ 1800 เมกะเฮิร์ซและ 900 เมกะเฮิร์ซและค่าใช้จ่ายอื่นๆ